**AGENȚIA NAȚIONALĂ DE ADMINISTRARE FISCALĂ**

**ORDIN nr. \_\_\_\_\_\_**

**privind legitimațiile de inspecție fiscală**

Având în vedere prevederile art. 65, art. 118 alin. (4) și ale art. 135 alin. (1) din Legea nr. 207/2015 privind Codul de procedură fiscală, cu modificările și completările ulterioare, precum și avizul conform al Ministerului Finanţelor comunicat prin adresa nr. \_\_\_\_\_\_\_\_\_ din data de \_\_\_\_\_\_\_\_.

În temeiul prevederilor art. 342 alin. (1) din Legea nr. 207/2015 privind Codul de procedură fiscală, cu modificările și completările ulterioare, precum și ale art. 11 alin. (3) din Hotărârea Guvernului nr. 520/2013 privind organizarea şi funcţionarea Agenţiei Naţionale de Administrare Fiscală, cu modificările şi completările ulterioare,

Preşedintele Agenţiei Naţionale de Administrare Fiscală emite următorul

**ORDIN**

**ART. 1**

Pentru desfăşurarea inspecţiei fiscale, potrivit Capitolului I "Inspecţia fiscală" și a controlului inopinat, potrivit Capitolului II ”Controlul inopinat” din Titlul VI ”Controlul fiscal” din Legea nr. 207/2015 privind Codul de procedură fiscală cu modificările și completările ulterioare, denumită în continuare Codul de procedură fiscală, precum și pentru efectuarea unei constatări la fața locului potrivit art. 65 ”Constatarea la fața locului” din Capitolul V ”Administrarea și aprecierea probelor” din TITLUL III ”Dispoziții procedurale generale” din Codul de procedură fiscală, se eliberează legitimaţii de inspecție fiscală organelor de inspecție fiscală, conform modelului prevăzut în anexa nr. 1.

**ART. 2**

Organele de inspecție fiscală din cadrul aparatului propriu și structurilor subordonate ale Agenţiei Naţionale de Administrare Fiscală, denumită în continuare A.N.A.F., competente pentru efectuarea constatării la fața locului,inspecției fiscale și controlului inopinat, sunt cele prevăzute la art. 65 alin. (1), la art. 119 alin. (1), respectiv art. 135 alin. (1^1) din Codul de procedură fiscală.

**ART. 3**

(1) Legitimaţiile de inspecție fiscală prevăzute la art. 1, atestă împuternicirea specială a titularului în faţa contribuabilului, ce implică exerciţiul autorităţii de stat, acordată pe timpul îndeplinirii atribuţiilor ce îi revin, potrivit titlului VI "Control fiscal", respectiv potrivit titlului III ”Dispoziții procedurale generale” din Codul de procedură fiscală.

(2) Legitimaţia de inspecție fiscală este valabilă numai însoţită de ordinul de serviciu semnat de conducătorul organului de inspecţie fiscală.

**ART. 4**

(1) Legitimaţiile de inspecție fiscală au regim special, sunt nominale şi se distribuie de către A.N.A.F.

(2) Numerotarea legitimaţiilor de inspecție fiscală se face de către A.N.A.F., prin repartizarea unei serii și a unei plaje de numere fiecărui organ fiscal, conform anexei nr. 2.

(3) Prin organ fiscal, în sensul prezentului ordin, se înţelege direcţiile generale regionale ale

finanţelor publice conform prevederilor anexei nr. 2 la Hotărârea Guvernului nr. 520/2013 privind organizarea şi funcţionarea Agenţiei Naţionale de Administrare Fiscală, cu modificările și completările ulterioare, precum și Direcţia generală de administrare a marilor contribuabili .

(4) Legitimaţiile de inspecție fiscală vor fi semnate de către directorul general al organului fiscal.

(5) Eliberarea legitimaţiilor de inspecție fiscală se face de către organul fiscal prevăzut la alin. (3), pe baza unei evidenţe nominale. Modelul și conținutul evidenței nominale este prezentat în anexa nr. 3.

(6) Pierderea sau furtul legitimaţiei de inspecție fiscală se publică în presă şi se anunţă la organul fiscal care a eliberat legitimaţia, în termen de 48 de ore.

(7) La data încetării activităţii, titularul legitimaţiei de inspecție fiscală va depune legitimaţia la organul fiscal care a eliberat legitimaţia, în vederea anulării şi consemnării în evidenţa prevăzută la alin. (5).

**ART. 5**

Legitimaţiile de inspecție fiscală emise în baza Ordinului președintelui Agenției Naționale de Administrare Fiscală nr. 1156/2009 privind legitimațiile de inspecție fiscală, cu modificările și completările ulterioare, sunt valabile şi se utilizează pentru efectuarea acțiunilor de control fiscal de către organele de inspecție fiscală până la emiterea noilor legitimaţii de inspecție fiscală, conform dispoziţiilor prezentului ordin.

**ART. 6**

Direcţia proceduri și programare control fiscal, Direcţia generală de administrare a marilor contribuabili, Direcţiile generale regionale ale finanţelor publice şi structurile subordonate vor lua măsuri pentru ducerea la îndeplinire a prevederilor prezentului ordin.

**ART. 7**

Anexele nr. 1 - 3 fac parte integrantă din prezentul ordin.

**ART. 8**

Prezentul ordin intră în vigoare în termen de 60 de zile de la data publicării în Monitorul Oficial al României, Partea I.

**ART. 9**

La data intrării în vigoare a prezentului ordin, Ordinul preşedintelui Agenţiei Naţionale de Administrare Fiscală nr. 1156/2009 privind legitimaţiile de inspecţie fiscală, publicat în Monitorul Oficial al României, Partea I, nr. 373 din 3 iunie 2009, cu modificările și completările ulterioare, se abrogă.

**ART. 10**

Prezentul ordin se publică în Monitorul Oficial al României, Partea I.

Emis la București, la \_\_\_\_\_\_2025.

**Preşedintele Agenţiei Naţionale de Administrare Fiscală,**

**Nicoleta-Mioara CÎRCIUMARU**